Αθήνα, 19.06.17

**ΔΕΛΤΙΟ ΤΥΠΟΥ**

**Ελέγχους στη διαφήμιση για ιατρικούς σκοπούς ζητεί το Δ.Σ. του ΠΙΣ**

Την επιβολή αυστηρών ελέγχων στη διαφήμιση ιατρικών υπηρεσιών, τόσο στα ΜΜΕ όσο και στο Διαδίκτυο, ζητεί το Διοικητικό Συμβούλιο του Πανελληνίου Ιατρικού Συλλόγου. Θέση του είναι, ότι πρέπει να σταματήσει η ανεξέλεγκτη διαφήμιση,μέσα από παρέμβαση των συναρμόδιων Υπουργείων.

Το θέμα συζητήθηκε, μεταξύ άλλων, κατά τη συνεδρίαση του Δ.Σ. του ΠΙΣ, την Παρασκευή 16.9.2017. Το Δ.Σ. ασχολήθηκε με τις τρέχουσες εξελίξεις στα θέματα υγείας, τα προβλήματα περίθαλψης και την εφαρμοζόμενη πολιτική υγείας.

Ο Πρόεδρος του Πανελληνίου Ιατρικού Συλλόγου, κ. Μιχαήλ Βλασταράκος, ενημέρωσε το Διοικητικό Συμβούλιο για τις τελευταίες εξελίξεις σε ό,τι αφορά τον ΕΟΠΥΥ (όπως και με το Δελτίο Τύπου του ΠΙΣ της 15ης Ιουνίου 2017), το ασφαλιστικό και το σχέδιο νόμου του Υπουργείου Υγείας για το χρόνο οργάνωσης και λειτουργίας των ιατρών του ΕΣΥ.Επίσης, για τα προβλήματα λειτουργίας του ΕΦΚΑ ενημέρωσε τα μέλη του Δ.Σ. του ΠΙΣ ο Πρόεδρος της Διοικούσας Επιτροπής του ΤΣΑΥ και μέλος της συμβουλευτικής επιτροπής του ΕΦΚΑ, κ. Ευστάθιος Τσούκαλος.Αναφέρθηκε στη μεγάλη καθυστέρηση έκδοσης συντάξεων (τρία χρόνια στους υγειονομικούς), τις εισφορές και τις δυσλειτουργίες του ΕΦΚΑ, που δημιουργούν τεράστια προβλήματα στους ιατρούς, τους λοιπούς υγειονομικούς και γενικότερα στους ασφαλισμένους.

Ειδικότερα, το Διοικητικό Συμβούλιο του Π.Ι.Σ. συζήτησε και αποφάσισε:

* Την υιοθέτηση του διεκδικητικού πλαισίου του Γενικού Συμβουλίου της ΟΕΝΓΕ σχετικά με την κλαδική σύμβαση, καθώς και τα υπόλοιπα διαχρονικά ζητήματα λειτουργίας των ιατρών του ΕΣΥ. Το Δ.Σ. του ΠΙΣ θα αναμείνει τα αποτελέσματα από τη σημερινή συνάντηση μεταξύ του Υπουργείου Υγείας και της ΟΕΝΓΕ, σχετικά με το Σχέδιο Νόμου για τον τρόπο οργάνωσης της εργασίας των ιατρών του ΕΣΥ.
* Την έναρξη ελέγχων στη διαφήμιση που έχει κατακλύσει τα Μ.Μ.Ε και το Διαδίκτυο, σχετικά με ιατρικές υπηρεσίες και θεραπευτική αντιμετώπιση, τόσο από φυσικά πρόσωπα, όσο και από ιατρικές και εμπορικές εταιρείες.Η υγεία είναι κυρίαρχο κοινωνικό αγαθό και όχι εμπορεύσιμο είδος. Ο προσανατολισμός του πολίτη, μέσα από τις διαφημίσεις, σε μεθόδους και θεραπείες μη τεκμηριωμένες, με αποτέλεσμα την εγκατάλειψη της αγωγής η οποία έχει συστηθεί σε κάθε ασθενή συνάνθρωπό μας από τον θεράποντα ιατρό του, επιφέρει τεράστιους κινδύνους και καταστροφικά αποτελέσματα.

Το Δ.Σ. του ΠΙΣ, μετά από πρόταση της Επιτροπής Ιατρικής Ηθικής και Δεοντολογίας του Ινστιτούτου Μελετών του ΠΙΣ,την οποία θα επεξεργαστεί η Νομική Υπηρεσία του Συλλόγου, θα υποβάλλει σχέδιο νομοθετικής ρύθμισης.

* Όσον αφορά την Υπουργική απόφαση για τα POS, βάσει της οποίας υποχρεούνται οι ιατροί και άλλοι επαγγελματίες να τα προμηθευτούν μέχρι 27.7.2017, ο Π.Ι.Σ. θα ζητήσει τις ενέργειες της Τραπέζης της Ελλάδος προς όλες τις Τράπεζες, ώστε να μειωθεί στο μέσο ευρωπαϊκό όρο (περίπου 0,3 ευρώ), η υψηλή προμήθεια η οποία ζητείται.

**Τελετή Αναπαράστασης του Όρκου του Ιπποκράτη**

Το Δ.Σ. του ΠΙΣ αποφάσισε επίσης να πραγματοποιηθεί και εφέτος, στις 16 Σεπτεμβρίου 2017, στο Ασκληπιείο της Κω, η Τελετή Αναπαράστασης του Όρκου του Ιπποκράτη, με τη βράβευση των πρωτευσάντων αριστούχων των 7 Ιατρικών Σχολών της χώρας, παρουσία των Προέδρων των Ιατρικών Σχολών και των Προέδρων των Ιατρικών Συλλόγων της Χώρας.

Η Τελετή διοργανώνεται τα τελευταία χρόνια, από τον Πανελλήνιο Ιατρικό Σύλλογο και το Διεθνές Ιπποκράτειο Ίδρυμα της Κω,(μέσα από μνημόνιο συνεργασίας Π.Ι.Σ.-ΔIIΚΩ), με την συνεργασία του Ιατρικού Συλλόγου Κω.

Το πρωί της ίδιας ημέρας θα πραγματοποιηθεί συνάντηση-συνδιάσκεψη του Δ.Σ. του Π.Ι.Σ. με τους Προέδρους των Ιατρικών Συλλόγων της Χώρας, με θέμα:«Πολιτική υγείας στη νησιωτική Ελλάδα».

Από το Γραφείο Τύπου του ΠΙΣ